## Pravilnik o obliku i sadržaju oznake čistoće i načinu određivanja i obilježavanja stupnjeva čistoće predmeta od plemenitih kovina

### NN 107/1993 (30.11.1993.), Pravilnik o obliku i sadržaju oznake čistoće i načinu određivanja i obilježavanja stupnjeva čistoće predmeta od plemenitih kovina

# DRŽAVNI ZAVOD ZA NORMIZACIJU I MJERITELJSTVO

Na temelju članka 15. Zakona o nadzoru predmeta od plemenitih kovina
("Narodne novine", br. 76/93) ravnatelj Državnog zavoda za normizaciju
i mjeriteljstvo donosi:

## PRAVILNIK

### o obliku i sadržaju oznake čistoće i načinu određivanja i obilježavanja stupnjeva čistoće predmeta od plemenitih kovina

Članak 1.

Ovim pravilnikom propisuje se način označivanja, određivanja i obilježavanja
stupnjeva čistoće predmeta od plemenitih kovina.

Pod načinom označivanja razumijeva se utiskivanje oznake čistoće od
strane proizvođača, a pod načinom određivanja i obilježavanja stupnjeva
čistoće razumijeva se način ispitivanja i žigosanja državnim žigom (u daljnjem
tekstu: žig) predmeta od plemenitih kovina.

I. Označivanje čistoće

Članak 2.

Oznaka čistoće na predmetima od plemenitih kovina sastoji se od troznamenkastog
broja prema članku 6., stavku 4. Zakona o nadzoru predmete od plemenitih
kovina, koji je utisnut u okvir dimenzija 0,8 mm x 1,25 mm. Broj može biti
i neuokviren ali mora biti takve veličine da može stati u okvir navedenih
dimenzija i mora biti jasno vidljiv.

Članak 3.

Oznaka čistoće na predmetu od plemenitih kovina mora biti utisnuta pokraj
znaka proizvođača.

Na predmet od plemenite kovine može se utisnuti samo jedna oznaka čistoće.

Članak 4.

Ako na uvezenom predmetu od plemenitih kovina nema oznake čistoće ili
oznaka čistoće nije u skladu s odredbama ove naredbe, organ nadzora Zavoda
će kada utvrdi vrstu plemenite kovine i stupanj čistoće utisnuti na takav
predmet oznaku čistoće.

II. Način ispitivanja i žigosanja državnim žigom

Članak 5.

Ispitivanjem predmeta od plemenitih kovina utvrđuje se vrsta plemenite
kovine, stupanj čistoće i postojanje svih oznaka propisanih Zakonom o nadzoru
predmeta od plemenitih kovina (u daljnjem tekstu: Zakon) i propisima donesenim
na osnovi Zakona.

Ispitivanje se može provesti pregledom i određivanjem stupnja čistoće
svakog pojedinačnog predmeta ili statističkom metodom.

Žigosanje predmeta od plemenitih kovina u smislu ovog pravilnika je
potvrđivanje ispravnosti u pogledu vrste i stupnja čistoće plemenite kovine.

Članak 6.

Proizvođač, uvoznik, vlasnik odnosno osoba koja stavlja predmete od
plemenitih kovina u promet (u daljnjem tekstu: zahtjevatelj) podnosi Zavodu
pismeni zahtjev za ispitivanje i žigosanje predmeta od plemenitih kovina.

Članak 7.

Pismeni zahtjev za ispitivanje i žigosanje predmeta od plemenitih kovina
treba sadržavati slijedeće podatke:

- naziv i sjedište zahtjevatelja,

- datum podnošenja zahtjeva,

- vrstu i broj predmeta od plemenitih kovina,

- masu predmeta od plemenitih kovina,

- približnu čistoću slitine,

- podrijetlo predmeta od plemenitih kovina (za uvezene predmete priložiti
uvoznu dozvolu i carinske dokumente),

- potpis zahtjevatelja.

Članak 8.

Predmeti od plemenitih kovina mogu se ispitivati i žigosati kao gotovi
proizvodi prije završnog poliranja ili kao poluproizvodi namijenjeni zdravstvu.

Članak 9.

Predmeti od plemenitih kovina sastavljeni od više dijelova ispituju
se na taj način da se svaki dio ispituje posebno. Ako je veza između pojedinih
dijelova čvrsta (nedjeljiva), dovoljno je ispitati samo jedan dio.

Članak 10.

Predmeti od plemenitih kovina, koji su sastavljeni od dijelova izrađenih
od različitih plemenitih kovina, ispituju se na taj način da se svaki dio
ispituje posebno. Pod predmetima izrađenim od različitih plemenitih kovina
razumijevaju se takvi predmeti, koji su čvrsto spojeni od dijelova različitih
plemenitih kovina ili koji su čvrsto spojeni od dijelova iste plemenite
kovine ali različitog stupnja čistoće.

Članak 11.

Predmeti od plemenitih kovina s prevlakom od druge plemenite kovine
(npr. predmet od zlata s prevlakom od platine i slično) ispituje se na
način na koji se ispituje plemenita kovina od koje je predmet izrađen.

Članak 12.

Prevlaka od plemenite kovine na predmetima koji nisu izrađeni od plemenitih
kovina ne ispituje se.

Članak 13.

Predmeti od plemenitih kovina, koji su tako izrađeni da sadrže neki
uređaj od obične kovine, koji se izvana ne može vidjeti (npr. sat, olovka
i dr.) ispituju se i žigošu u rastavljenom stanju.

Članak 14.

Ispitivanje predmeta od plemenitih kovina obuhvaća:

- prepoznavanje predmeta,

- vanjski pregled,

- određivanje stupnja čistoće.

Članak 15.

Prepoznavanje predmeta od plemenitih kovina je utvrđivanje od kojih
se kovina sastoji ispitivani predmet.

Članak 16.

Vanjski pregled obuhvaća:

1. Utvrđivanje stanja u kakvom je predmet od plemenitih kovina podnijet
na ispitivanje (gotovo stanje prije završnog poliranja, polugotovo stenje
ili s određenim oštećenjima).

2. Utvrđivanje postojanja propisanih oznaka na predmetima od plemenitih
kovina domaće proizvodnje i drugih oznaka na uvezenim predmetima.

Članak 17.

Stupanj čistoće predmeta od plemenitih kovina određuje se ispitivanjem
na kamenu ili kvantitativnom kemijskom analizom.

Članak 18.

Ispitivanje na kamenu obavlja se radi brzog prepoznavanja plemenitih
kovina i njihovih slitina i određivanja stupnja čistoće.

Probom na kamenu ispituju se predmeti od zlata stupnjeva čistoće 585/1000
i 750/1000, predmeti od srebra i predmeti od platine.

Članak 19.

Kvantitativnom kemijskom analizom ispituje se od kojih se plemenitih
kovina sastoji ispitni predmet, odnosno od kakve slitine, te stupanj čistoće
plemenite kovine.

Zlato i predmeti od zlata ispituju se:

- metodom kupeliranja

Srebro i predmeti od srebara ispituju se jednom od slijedećih metoda:

- potenciometrijskom metodom,

- metodom po Gay-Lussacu ili

- metodom po Volhardu.

Platina i predmeti od platine ispituju se jednom od slijedećih metoda:

- metodom atomske apsorpcione spektrofotometrije ili

- metodom taloženja s amonijevim kloridom.

Članak 20.

Ispitivanje predmeta od plemenitih kovina provodi se statističkom metodom
onda kada je broj istovrsnih predmeta od plemenitih kovina, istog sastava
i oblika te načina izrade jednak ili veći od 10 komada.

Članak 21.

Svi predmeti od plemenitih kovina za koje se ispitivanjem utvrdi da
imaju propisane oznake i stupanj čistoće propisan Zakonom, žigosat će se
žigom za odgovarajući stupanj čistoće.

Predmeti od zlata izrađeni kovanjem, žigošu se kao i svaki predmet od
zlata, odnosno od srebra.

Predmeti od plemenitih kovina mješovite izrade, izradeni od čvrsto spojenih
dijelova različitih plemenitih kovina žigosat će se žigom stupnja čistoće
one plemenite kovine, čiji je udio veći. Ako je udio plemenitih kovina
kod takvog predmeta jednak, žigosat će se svaki pojedini dio žigom odgovarajućeg
stupnja čistoće za tu plemenitu kovinu.

Predmeti od plemenite kovine mješovite izrade čiji su dijelovi čvrsto
spojeni od iste plemenite kovine, žigosat će se žigom najnižeg utvrđenog
stupnja čistoće.

Članak 22.

Predmeti od plemenitih kovina uvezeni iz drugih država ukoliko imaju
oznaku stupnja čistoće različitu od propisane Zakonom ispitat će se i žigosati
žigom Zakonom propisanog stupnja čistoće.

Članak 23.

Žig odgovarajućeg stupnja čistoće utiskuje se pokraj oznake proizvođača
i oznake stupnja čistoće proizvođača.

Na pojedine predmete od plemenitih kovina žig i oznaka čistoće utiskuju
se na propisano mjesto naznačeno u popisu predmeta u članku 24. Moguće
je žig i oznaku čistoće utisnuti i na dijelove predmeta koji nisu naznačeni
popisom u članku 24. ukoliko će na tim dijelovima žig i oznaka čistoće
biti jasnije vidljivi.

Članak 24.

Popis predmeta i oznaka mjesta na koje se utiskuje žig:

Boca žig se utiskuje na grlo i zatvaralo.

Čaša žig se utiskuje na rub, a ako je čaša sa drškom i poklopcem, tada
i na tim dijelovima.

Četka žig se utiskuje na donji rub.

Češalj žig se utiskuje na jedan kraj.

Držak žig se utiskuje na unutarnju stranu ruba.

Dugme žig se utiskuje na unutarnju stranu.

Igla žig se utiskuje na unutarnju stranu glavnog dijela.

Kliješta , žig se utiskuje na jedan kraj, a za veća kliješta i na drugi
kraj.

Ključ žig se utiskuje na gornji kraj.

Kopče za male kopče žig se utiskuje na jedan dio, a za velike kopče
na obadva dijela.

Korice ako su korice od jednog dijela žig se utiskuje na poleđini stranice,
a ako su od više dijelova utiskuje se na svaki dio.

Košarica žig se utiskuje na dno i svaki ukrasni dio.

Kutija žig se utiskuje na dno i poklopac, a ako je poklopac od dva dijela
žig se utiskuje na svaki dio. Žig se takoder utiskuje na bravu i ključ.

Kutija za satove žig se utiskuje na unutarnji dio poklopca, na vrat
i prsten.

Lanac žig se utiskuje na jedan kraj, a ako je lanac masivniji utiskuje
se na obadva kraja. Ako postoji privjesak i on se žigoše.

Lopatice žig se utiskuje na držak sa unutarnje strane, a ako je lopatica
od dva dijela, žigoše se svaki dio posebno.

Mač žig se utiskuje na držak sa unutarnje strane ruba.

Mahalo žig se utiskuje na svaki kraj glavnog dijela, a ako mahalo ima
i sporedne dijelove (prsteni, lanci i slično) utiskuje se na svaki takav
dio.

Medalja žig se utiskuje na rub.

Medaljon žig se utiskuje na prsten, a ako medaljon ima poklopac utiskuje
se na poklopac sa unutarnje strane.

Naočale žig se utiskuje između okvira i drška. Naprstak žig se utiskuje
na rub.

Narukvica:

- filigranska ako su dijelovi zalemljeni žig se utiskuje na zatvaralo,
a ako nisu zalemljeni tada na svaki dio posebno.

- glatka žig se utiskuje na zatvaralo.

- šuplja, žig se utiskuje na svaku polovicu narukvice.

- prstenasta žig se utiskuje s unutarnje strane.

- pletena u strukovima žig se utiskuje na zatvaralo.

Natpisna ploča žig se utiskuje na unutarnju stranu blizu ruba.

Naušnice žig se utiskuje na zatvaralo.

Novac žig se utiskuje blizu ruba.

Nož žig se utiskuje na držak.

Odličje žig se utiskuje na glavni dio sa unutarnje strane kao i na sporedne
dijelove ako ih od ličje ima.

Zrcalo žig se utiskuje na okvir, a ako zrcalo ima držak utiskuje se
i na držak.

Ogrlica žig se utiskuje na glavni dio, a ako ogrlica ima lanac, žig
se utiskuje na zatvaralo. Na isti način žigošu se ogrlice od novca.

Okov za štapove, rogove i slično žig se utiskuje na rub.

Okov za čaše i poklopce žig se utiskuje na držak i poklopac.

Okvir žig se utiskuje na rub, a ako je okvir na lancu, žigoše se i kraj
lanca.

Pehar žig se utiskuje na rub,a kod pehara sa poklopcem i drškom utiskuje
se i na poklopac i na držak.

Pepeljara žig se utiskuje na rub.

Posipalo (za sol, šećer i slično) žig se utiskuje na donji dio i poklopac.

Postolje (za razne vrste boca) žig se utiskuje na donji dio i držak,
a ako postolje ima poklopac tada se utiskuje i na poklopac.

Posuda žig se utiskuje na donji dio i rub.

Prsten žig se utiskuje na kružni dio sa unutarnje strane.

Pritiskivalo žig se utiskuje na ploče na rubu. Svi dodaci se žigošu.

Privjesci žig se utiskuje na sam privjesak sa unutarnje strane. Na mali
privjesak žig se utiskuje na prsten, a na privjesak u obliku novca utiskuje
se blizu ruba.

Pudrijera žig se utiskuje na dno i poklopac.

Sat žig se utiskuje na donji dio.

Svijećnjak žig se utiskuje na donji dio sa unutarnje strane,a na ukrasni
svijećnjak još i na svaki ukras.

Tanjur žig se utiskuje na rub sa donje strane.

Ukosnica žig se utiskuje na glavni dio sa unutarnje strane.

Upaljač žig se utiskuje na tijelo upaljača i poklopac.

Vrč žig se utiskuje na rub i poklopac.

Članak 25.

Danom stupanja na snagu ovog pravilnika prestaje vrijediti Pravilnik
o načinu ispitivanja i žigosanja predmeta od dragocjenih kovina ("Narodne
novine", br.53/91) i Naredba o načinu obilježavanja finoće na predmetima
od dragocjenih kovina ("Narodne novine", br.53/91).

Članak 26.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/93-04/5

Urbroj: 558-03/ 1-93-1

Zagreb,19.studenoga 1993.

Ravnatelj Državnog zavoda za normizaciju i mjeriteljstvo

**Aleksandar Čaklović, dipl. inž.,v.r.**

Pravilnik, NN 107/1993-2043
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)